雪後再至菊坡
作者：周紫芝
朝代：宋

paragraphs: 長安二月春風裏，馬似遊龍車似水。
青鞋久慣踏江沙，黄帽豈堪隨馬尾。
梁王舊築黄金臺，臺荒草滿誰復來。
雲中羽蓋去不反，坡底菊苗寒欲開。
老僧相對話鄉井，童子瀹苗分乳杯。
爲言諸老有遺跡，細尋石刻摩蒼苔。
春風無情固相似，倦客逢春還少味。
籬邊踏雪憶故年，渡口呼船夢千里。
人生萬事要隨緣，到處一身俱偶然。
林間春動有佳興，更攜官焙來同煎。